KIRJALLINEN KYSYMYS E-2414/02

esittäjä(t): Michiel van Hulten (PSE) komissiolle

(7. elokuuta 2002)

Aihe: Yhdysvaltojen kongressin lakialoite estää tiedostojen välitykseen käytetyt Internet-palvelut (kuten Kazaa)

Volkskrant-sanomalehdessä 29. heinäkuuta 2002 julkaistun artikkelin mukaan Yhdysvallat valmistelee lakia, jolla Yhdysvaltojen levy- ja filmiteollisuudelle annetaan oikeus murtautua laittomia tiedostoja Internetissä välittävien kuluttajien tietojärjestelmiin. Näillä yrityksillä olisi oikeus tehdä toimintakyvyttömäksi tietojen välitykseen käytettävät ohjelmat (kuten Kazaa) ja estää tai häiritä käyttäjän Internet-yhteyttä. Aiheutettu vahinko ei saisi olla yhtä rikkomusta kohtaan enempää kuin 50 dollaria.

1. Onko komissio tietoinen tästä lakialoitteesta?

2. Onko komissio tietoinen Alankomaiden oikeuslaitoksen päätöksestä, jonka mukaan Kazaa-välityspalvelun käyttö on laillista?

3. Onko komissio samaa mieltä siitä, että Yhdysvaltojen yrityksillä ei ole oikeutta häiritä eurooppalaisten käyttäjien Internet-yhteyksiä ja tietokoneen käyttöä, vaikka tällainen laki hyväksyttäisiin, ja että sellainen toiminta olisi rikos?

4. Mihin toimiin komissio aikoo ryhtyä suojellakseen eurooppalaisia tietokoneenkäyttäjiä uuden lain aiheuttamilta seurauksilta?

5. Onko komissio samaa mieltä siitä, että Kazaan kaltaisten tiedostojen välittämiseen käytettävien palvelujen suosio (Kazaan www-sivujen mukaan sillä on noin 100 miljoonaa käyttäjää) johtuu audiovisuaalituotteiden, kuten dvd-levyjen ja cd-musiikkilevyjen korkeista hinnoista? Mihin toimiin komissio aikoo ryhtyä alentaakseen kyseisten tuotteiden hintoja sisämarkkinoilla?

Frederik Bolkesteinen komission puolesta antama vastaus

(8. lokakuuta 2002)

1. Mitä tulee Yhdysvalloissa valmisteltavaan lainsäädäntöön, joka antaisi teollis- ja tekijänoikeuksien haltijoille mahdollisuuden estää suojatun aineiston luvaton käyttö digitaalisessa ympäristössä, komissio on tietoinen Yhdysvaltojen edustajainhuoneelle 25. heinäkuuta 2002 tehdystä lakiehdotuksesta (HR5211). Ehdotuksella rajoitetaan tekijänoikeuksien haltijoiden vastuuta, kun ne pyrkivät suojaamaan teoksiaan vertaisverkoissa (eli peer-to-peer- tai P2P-verkoissa). Ehdotuksen mukaan oikeuksien haltijaa ei voida pitää rikos- tai siviilioikeudellisessa vastuussa, jos tämä jollakin tavoin estää tekijänoikeudellisesti suojatun teoksensa luvattoman jakelun, näytön, esittämisen tai jäljentämisen tai haittaa tätä julkisessa tiedostojen vaihtoon tarkoitetussa vertaisverkossa (jos tällainen estäminen ei muuta tietokonetiedoston tai tietojen integriteettiä). Komission saamien tietojen mukaan on todennäköistä, että tähän lakiehdotukseen tehdään muutoksia edustajainhuoneessa, eikä sitä ole vielä tuotu senaatin käsittelyyn.

2. Komissiolla ei ole tarkkoja tietoja Alankomaissa tehdystä oikeuden päätöksestä, joka arvoisa parlamentin jäsen mainitsee (Kazaa-päätös). Komissio ei näin ollen voi kommentoida päätöksen sisältöä.

3. Komissiolla ei ole tietoja, jotka viittaisivat siihen, että Yhdysvaltojen lakiehdotus, mahdollisesti nykymuodossaan hyväksyttynä, koskisi muitakin kuin Yhdysvaltojen rikos- tai siviilioikeusjuttuja tai että se antaisi tekijänoikeuksien haltijoille mahdollisuuden häiritä tietokoneiden toimintaa tai vahingoittaa henkilökohtaisille tietokoneille tallennettuja tiedostoja tai tietoja. Kaikki tällaiset toimet ovat joka tapauksessa laittomia useissa jäsenvaltioissa. Komissio on hiljattain ehdottanut tietojärjestelmiin kohdistuvia hyökkäyksiä koskevaa puitepäätöstä(1). Ehdotuksessa pyritään lähentämään määritelmiä ja rikoslain säännöksiä, jotka koskevat mm. palvelunestohyökkäyksiä.

Komissio haluaa muistuttaa, että teollis- ja tekijänoikeuksien suojaamiseksi käytettävien teknisten toimenpiteiden suojasta annetaan myös kansainvälisen tason määräyksiä vuonna 1996 tehdyissä Maailman henkisen omaisuuden järjestön (WIPO) sopimuksissa (20. joulukuuta 1996 tehty WIPOn tekijänoikeussopimus ja WIPOn esitys- ja äänitesopimus), jotka on Euroopan yhteisön tasolla pantu täytäntöön tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22. toukokuuta 2001 annetulla Euroopan parlamentin ja neuvoston direktiivillä 2001/29/EY(2). Direktiivi velvoittaa jäsenvaltiot säätämään riittävästä oikeudellisesta suojasta tehokkaiden, suojatun aineiston käytön valvomista varten suunniteltujen teknisten toimenpiteiden kiertämistä vastaan, erityisesti verkkoympäristössä. Direktiivissä korostetaan myös, että eri oikeudenhaltijaryhmien välisten samoin kuin eri oikeudenhaltijaryhmien ja suojatun aineiston käyttäjien välisten oikeuksien ja etujen oikeudenmukainen tasapaino on turvattava käyttämällä tähän tähtääviä erityissäännöksiä.

4. Komissio seuraa edelleen Yhdysvaltojen lainsäädäntöprosessia ja arvioi sen käytännön seurauksia. Tarvittaessa komissio neuvottelee mahdollisista ongelmista Yhdysvaltojen viranomaisten kanssa.

5. Audio- ja videotuotteiden, esim. cd- tai dvd-levyjen hinnat määräytyvät markkinoilla. Komission toimintalinjat voivat vaikuttaa näihin hintoihin ainoastaan epäsuorasti, erityisesti kilpailu- tai sisämarkkinasääntöjen soveltamisen kautta. Yleinen periaate on, että aineettoman tai aineellisen omaisuuden laittomana hankkimisena pidettävää tekoa ei voida perustella sillä, että laillisen hankinnan hintaa pidetään liian korkeana.

(1) KOM(2002) 173 lopullinen.

(2) EYVL L 167, 22.6.2001.